Birt þann 14. apríl , 2012 | Höfundur : Kristinn Ólafur Smárason Hvað voru þeir að hugsa ? II Vegna anna hef ég ekki getað skrifað eins mikið á þetta blessaða blogg eins og ég hefði viljað , en þar sem ég er með nagandi samviskubit yfir því ákvað ég að henda í eina stutta færslu . Fyrir sirka hálfu ári síðan sýndi ég nokkra Famicom pirate leiki sem ég á hérna á Leikjanördablogginu . Það sem var sérstakt við þá leiki var að límmiðarnir á þeim voru í engu ( eða alla vegana mjög litlu ) samræmi við leikinn sem leikjahylkið hafði að geyma . Það virðast ekki vera nein takmörk fyrir því hvað pirateframleiðendur geta verið í samhengislausir þegar kemur að því að útbúa límmiða fyrir leikina sína , en í þessari færslu ætla ég að sýna nokkra pirate leiki sem er nokkuð erfitt að toppa þegar kemur að heimskulegum límmiðum . Hver man ekki eftir Double Dragon leikjunum ? Þeir voru meðal fyrstu almennilegu slagsmálaleikjanna þar sem einn , eða tveir spilarar , gátu slegist saman á móti flóðbylgju af óvinum , og notað til þess nokkur fjölbreytt brögð . Utan á leiknum sjáum við Billy og Jimmy , aðalpersónur leikjaseríunnar , ásamt hinum tveim persónunum ( sem ég man ekki hvað heita ) sem er líka hægt að spila . Allt í allt myndi ég segja að þessi límmiði sé með þeim betri sem ég hef séð fyrir Famicom leik . Hann passar vel við svarta hylkið og listamaðurinn nær vel að sýna að Billy og Jimmy voru ekta 80 ’ s töffarar . Listamaðurinn sem gerði límmiðann fyrir þetta piratehylki lagði hins vegar ekki eins mikinn tíma í sína vinnu . Það stendur vissulega Double Dragon 3 á límmiðanum ( á tveim stöðum meira segja ) , en hvernig datt honum í hug að setja mynd af Jackie Chan og Chris Tucker framan á leikinn ? Billy og Jimmy eiga að vera harðir Kung-Fu kappar sem öldust upp við gengjalíf götunnar , og þar fyrir utan eru þeir að öllu nema eftirnafninu til , hvítari en vanilluís . Jackie Chan kann vissulega Kung Fu , en Chris Tucker er bara góður í að leika pirrandi stereótýpur . Jakkafötin eru ekki heldur beint í stíl við rifnu vestin sem Lee bræðurnir ganga vanalega í . Hvað voru þeir að hugsa ? Listamaðurinn : “ Vá hvað þessar tölvuleikjapersónur er svooo seinasti áratugur ! Það á engin eftir að vilja kaupa leik sem virðist vera auglýsing fyrir nýjasta strákabandið . Ég veit ! Ég set náungana úr Rush Hour framan á leikinn . Ég meina myndin var FRÁBÆR ! Hvaða heilvita maður myndi ekki vilja spila Rush Hour tölvuleik ?! ” Þessi leikur er einn af mínum uppáhalds 8 - Bit leikjum allra tíma , enda eru Capcom þekktir fyrir að gefa út frábæra titla ( Mega Man , Ducktales ) . Ég átti líka teiknimyndina á VHS og hafði endalaust gaman af því að horfa á hana , þótt hún hafi verið frekar skrítin og drungaleg á pörtum . Miðin á þessum leik er líka mjög fallegur , og fyrir þá sem sáu teiknimyndina þá fer ekki á milli mála hvaða leikur er hér á ferð . Ég veit ekki alveg hvernig dúkkur sem eru notaðar til að árekstrarprufa bíla tengjast Nemo á nokkurn hátt . Það stendur reyndar Dream Master á límmiðanum en ef ég myndi sjá þennan leik á flóamarkaði í Rússlandi myndi ég strax gera ráð fyrir að þetta væri einhvers konar bílaleikur , frekar en leikur um ungan strák sem berst við hið illa í draumunum sínum . Allt í allt þá er þessi límmiði með þeim samhengislausustu sem ég hef nokkurn tíman séð . Hvað voru þeir að hugsa ? Framleiðandinn : “ Jæja , við vorum að framleiða 10.000 eintök af leik um strák sem berst við skrímsli í draumunum sínum . Hvernig viltu tækla þetta ? ” Listamaðurinn : “ Hvernig væri ef ég myndi teikna svona dúkkur eins og eru notaðar í árekstarprófum að klessa á brunahana , og ein dúkkan er búin að skjótast út um framrúðuna á bílnum , og vatnið úr brunahananum sprautast á hana af fullum krafti ? ” Framleiðandinn : “ Geturu látið dúkkurnar líta út eins og þær séu að skemmta sér konunglega ? ” Listamaðurinn : “ Ekki málið ! ” Framleiðandinn : “ Glæsilegt ! Hvar væri ég eiginlega án þín kæri listamaður . ” Ég verð að viðurkenna að ég hef ekki spilað þennan leik . En ef ég man rétt þá er þetta svona klassískur side-scroller leikur þar sem söguhetjan getur breytt sér úr manni yfir í dreka , og bæði formin hafa mismunandi hæfileika . Miðin segir það svo sem ekki , en það má ekki gleyma því að það fylgdu bæklingar með öllum upplýsingum um leiki með orginal Famicom leikjum . Pirate leikir hins vegar eru jafnan seldir án allra umbúða og því þarf límmiðinn að gefa nokkra hugmynd um hvað leikurinn snýst . Þessi miði er engu að síður frekar töff . Fáránlega vel vaxinn maður með sverð og dreka í bakgrunninum ásamt titli leiksins . Þetta þarf ekki að vera flókið . OK , ég viðurkenni að þessi miði er reyndar ekki svo slæmur . Hann er vel merktur , það er hetja með sverð , eldspúandi dreki og svo RISASTÓR BJÖRN . Hvað er málið með hann ? Var ekki drekinn og hetjan nóg ? Þegar maður lítur nánar þá sér maður að björninn er greinilega hluti af bakgrunnsmyndinni meðan drekinn og sverðakallinn eru splæstir inn á myndina . Var í alvörunni ekki hægt að finna bakgrunn sem var ekki með risastórum birni sem kemur leiknum ekkert við ? Hvað voru þeir að hugsa ? Framleiðandinn : “ Hvernig gengur með Dragon Fighter límmiðana ? ” Listamaðurinn : “ Bíddu bíddu , sagðiru ekki að leikurinn héti Dragon Fighting Bear Battle Jungle Heroes við mig seinast ? ” Framleiðandinn : “ Neee , ég held ekki . Gæti samt hafa mismælt mig . Ég á það til . ” Listamaðurinn : “ Ég er nokkuð viss sko . Ég er alla vegana ekki að fara henda 8 mínútum af MS Paint vinnu út um gluggann út af þínum talgalla . ” Framleiðandinn : “ Heyrðu , þetta er frábært . Í prentun með þetta ! ” Chip ‘ N Dale leikirnir eru enn eitt frábært dæmi um hvað Capcom gera fáránlega góða platformer leiki . Ég spilaði fyrri leikinn í drasl á sínum tíma , en seinni leikinn ( sem er mjög svipaður þeim fyrsta ) hef ég ekki spilað , enda gefinn út það seint á líftíma Famicom / NES tölvunnar að hann seldist illa og er frekar sjaldgæfur í dag . Þetta er flottur límmiði . Báðar aðalpersónurnar sjást og merkingin er bæði á ensku og japönsku . Hvar á ég að byrja … Hvorugur af hinum heimsþekktu íkornabræðrum sjást framan á þessum leik . Í staðinn hefur verið sett mynd af hundi að lúskra á ketti , sem virðist reyndar ekki hafa neitt á móti því . Bakgrunnurinn virðist vera rólegt bavarískt sveitaþorp , og svo er Tails úr Sonic leikjunum þarna MEÐ HREINDÝRAHORN Á HAUSNUM ! Maður verður að spyrja sig hvort listamaðurinn sem gerði þennan miða hafi bara verið skítsama hvað hann gerði eða hvort hann hafi einfaldlega verið brjálaður húmoristi . Hvað voru þeir að hugsa ? Framleiðandinn : “ Hvað ertu að gera maður ? Þetta er leikur um íkorna sem lenda í ævintýrum ! ” Listamaðurinn : “ Alveg rólegur , svona höfðum við til miklu breiðari áhorfendahóps . Íkornar hættu að vera töff árið 1992 ! Þetta er árið 1998 maður ! Krakkar fíla hunda á sterum , masókíska ketti og hreindýrarefi í dag . ” Framleiðandinn : “ Þú ert rekinn . ”